”Un salut din vechea Troie / Pentru faima lui Dan Coe / Şi înc-o dată că e voie / Ahoe!”

În 2016 se sfârșea o istorie de 93 de ani. Odată cu falimentul Rapidului, ceva din fotbalul românesc s-a stins. Nimic nu mai putea fi vreodată la fel. Cum n-a mai fost nici când a fost îngropată, măcar temporar, Universitatea Craiova. Cum n-a mai fost nici când palmaresul Politehnicii Timișoara a ajuns obiectul disputei dintre oameni de afaceri mărunți sufletește. Cele mai iubite cluburi civile ale României au fost oferite pe rugul postdecembrist al tranziției.

Rămânea în urmă glasul roților de tren (Ioan Chirilă a avut grijă să se ducă la Ceruri înainte de a vedea urgia abătută asupra fotbalului românesc de club). Rămânea farmecul Grantului și galeria Giuleștiului. Fronda sa permanentă împotriva sistemului comunist.

Șuturile ”Minunii blonde” Baratky, fentele lui ”Berilă” Bogdan, paradele lui Valentin Stănescu, faima machidonului Dan Coe, golul de la Guadalajara al lui Sandu Neagu, trăsnăile lui Rică Răducanu.

Finala nedisputată cu Ferencvaros, din Cupa Europei Centrale 1940, un fel de Liga Campionilor (fără englezi) a acelor ani, titlul din 1967, sfertul cu Steaua din Cupa UEFA 2006, nenumăratele Cupe ale României.

***

Însă Rapidulețul, decenii la rând cea mai iubită echipă din România (când Craiova nu era încă Maxima, Steaua nu cucerise Cupa Campionilor Europeni; Dinamo n-a ajuns niciodată la acest statut), va renaște ca pasărea Phoenix.

Alb-vișiniul lui Baratky, Vintilă, Rășinaru, Sipos, Raffinsky, Ionică Bogdan, Filote, Valentin Stănescu, Bazil Marian, Ozon, Macri, Greavu, Dan Coe, Puiu Ionescu, Nichi Dumitriu, Culae Lupescu, Năsturescu, Rică Răducanu, Sandu Neagu, Liță Dumitru, Goanță, Țâră, Rada, Toader, Iulian Chiriță, Bealcu, Rednic, Lupu, Pancu, Iencsi, Lobonț, Daniel Niculae, Săpunaru și Tudoran este din nou în arenă.

Iar arena, bătrâna arenă a Giuleștiului, va fi una ultramodernă.

***

Peste câțiva ani, nu mulți, Poli și Rapid, care, se știe se iubesc la infinit, se vor reîntâlni în derby-uri de Liga I.

Sursă foto: FC Rapid 1923